b'\n_START_ARTICLE_\nHarry Ferguson\n_START_SECTION_\nUran alku\n_START_PARAGRAPH_\nHarry Ferguson syntyi yksitoistalapsiseen maanviljelij\xc3\xa4perheeseen Growellissa, Dromoren kaupungin l\xc3\xa4hist\xc3\xb6ll\xc3\xa4, Pohjois-Irlannin Downin kreivikunnassa._NEWLINE_Vuonna 1902 Harry siirtyi maatilalta t\xc3\xb6ihin veljens\xc3\xa4 Joen omistamaan, polkupy\xc3\xb6rien ja autojen huoltoja ja korjauksia harjoittavaan firmaan. Ty\xc3\xb6skennelless\xc3\xa4\xc3\xa4n mekaanikkona h\xc3\xa4n sai ulkomaalaisten, lenton\xc3\xa4yt\xc3\xb6ksi\xc3\xa4 j\xc3\xa4rjest\xc3\xa4neiden seurueiden inspiroimana, kipin\xc3\xa4n ilmailuun. Vuonna 1904 h\xc3\xa4n aloitti kilvanajamisen moottoripy\xc3\xb6r\xc3\xa4ll\xc3\xa4.\n_START_SECTION_\nIlmailu\n_START_PARAGRAPH_\nHarry Fergusonista tuli ensimm\xc3\xa4inen lentokoneella lent\xc3\xa4nyt irlantilainen ja ensimm\xc3\xa4inen Irlannin taivaalle noussut henkil\xc3\xb6, kun h\xc3\xa4n joulukuun 31. p\xc3\xa4iv\xc3\xa4n\xc3\xa4 vuonna 1909 nousi lentoon itse valmistamallaan yksitasoisella lentokoneella. Voimanl\xc3\xa4hteen\xc3\xa4 lentokoneessa oli 35-hevosvoimainen J.A.P.-moottori.\n_START_SECTION_\nMaatalouden laitteiden suunnittelu\n_START_PARAGRAPH_\nAjauduttuaan veljens\xc3\xa4 kanssa erimielisyyksiin lent\xc3\xa4misen turvallisuudesta ja tulevaisuudesta, Harry p\xc3\xa4\xc3\xa4tti jatkaa lent\xc3\xa4misen kehitt\xc3\xa4mist\xc3\xa4 yksin. H\xc3\xa4n testasi lentokonettaan viel\xc3\xa4 vuosien 1911 ja 1912 aikana, kunnes luopui sen jatkokehityksest\xc3\xa4. Harry oli perustanut vuonna 1911 May Street Motor Co -yhti\xc3\xb6n, joka myi Maxwell-, Star- ja Vauxhall-henkil\xc3\xb6autoja sek\xc3\xa4 Overtime-traktoreita. Vuonna 1912 yhti\xc3\xb6n nimeksi muutettiin Harry Ferguson Limited._NEWLINE_Harry Ferguson pyrki poistamaan ongelmat joita ilmaantui k\xc3\xa4ytett\xc3\xa4ess\xc3\xa4 traktoria ja auraa hevosvetoisen auran tapaan, toisistaan erillisin\xc3\xa4 yksikk\xc3\xb6in\xc3\xa4. H\xc3\xa4n esitteli vuonna 1917 Fordin T-mallista modifioidun autotraktorin nimelt\xc3\xa4 Ford Eros. Ferguson ja h\xc3\xa4nt\xc3\xa4 avustanut insin\xc3\xb6\xc3\xb6ri Willie Sands suunnittelivat varta vasten Eroksen per\xc3\xa4\xc3\xa4n sopivan, tukipy\xc3\xb6r\xc3\xa4tt\xc3\xb6m\xc3\xa4n auran nimelt\xc3\xa4 "Belfast plough". Keksint\xc3\xb6 sai kohtuullisen suosion ja se kilpaili markkinaosuuksista Fordson F -traktoria vastaan._NEWLINE_Fordson F:n tuonti Yhdysvalloista Irlantiin oli juuri alkanut ja parin vuoden p\xc3\xa4\xc3\xa4st\xc3\xa4 sen valmistus Irlannin Corkissa l\xc3\xa4htisi k\xc3\xa4yntiin. T\xc3\xa4m\xc3\xa4 vei pohjan Fergusonin kehitt\xc3\xa4m\xc3\xa4lt\xc3\xa4 auran kytkent\xc3\xa4laitteelta. Ferguson ei t\xc3\xa4st\xc3\xa4 lannistunut, vaan h\xc3\xa4n ja Willie Sands suunnitteli muutossarjan, jolla Eroksen per\xc3\xa4\xc3\xa4n suunniteltu kynt\xc3\xb6aura saatiin kytketty\xc3\xa4 Fordson F:n per\xc3\xa4\xc3\xa4n. Laitteistoa oli kehitetty alkuper\xc3\xa4isest\xc3\xa4 siten, ett\xc3\xa4 auran k\xc3\xa4ytt\xc3\xb6\xc3\xa4 voitiin ohjata traktorin kuskinpukilta._NEWLINE_Vuonna 1919 Ferguson palkattiin Irlannin maatalousministeri\xc3\xb6n toimiin. H\xc3\xa4nen teht\xc3\xa4v\xc3\xa4n\xc3\xa4\xc3\xa4n oli edist\xc3\xa4\xc3\xa4 traktorien k\xc3\xa4ytt\xc3\xb6\xc3\xb6nottoa Irlannin maataloudessa ja sit\xc3\xa4 my\xc3\xb6ten maan elintarviketuotannon tehostaminen. Fergusonin n\xc3\xa4kemys oli, ett\xc3\xa4 traktorit ja aurat olivat edelleen liian raskaita ja k\xc3\xb6mpel\xc3\xb6it\xc3\xa4, ollakseen tehokkaita pienill\xc3\xa4 palstoilla. H\xc3\xa4n jatkoi tiimins\xc3\xa4 kanssa auran ja vetolaitteen kehitt\xc3\xa4mist\xc3\xa4 toimivampaan muotoon._NEWLINE_Vuonna 1920 Ferguson teki ensimm\xc3\xa4isen vierailun Yhdysvaltoihin ja esitteli tiimins\xc3\xa4 kehitt\xc3\xa4m\xc3\xa4\xc3\xa4 auran kytkent\xc3\xa4laitetta Henry Fordille. T\xc3\xa4m\xc3\xa4 tarjosi ty\xc3\xb6paikkaa yhti\xc3\xb6ss\xc3\xa4\xc3\xa4n Fergusonille, mutta Harry p\xc3\xa4\xc3\xa4tti pysy\xc3\xa4 itsen\xc3\xa4isen\xc3\xa4 toimijana ja perustaa aurojensa valmistukseen oman tuotantolaitoksen. Vuoden 1922 aikana Ferguson teki kaksi matkaa Yhdysvaltoihin ja solmi molemmilla kerroilla sopimuksen Ferguson-aurojen tuotannon aloittamisesta, mutta molemmat hankkeet kariutuivat vailla tulosta. Vuonna 1925 Ferguson solmi sopimuksen aurojen valmistuksesta liikemiesveljesten Eber ja George Shermanin kanssa ja t\xc3\xa4m\xc3\xa4n tuloksena Yhdysvaltain Indianaan perustettiin Ferguson-Sherman Inc. -yhti\xc3\xb6. Shermanit olivat Henry Fordin luottomiehi\xc3\xa4 ja Eber Sherman piti hallussaan mm. Fordson-traktorien USA:n laajuista edustusoikeutta. Fergusonin ja Shermanien yhti\xc3\xb6 valmisti Fordson F -mallin per\xc3\xa4\xc3\xa4n mekaanisella nostolla ja laskulla varustettua Duplex-kytkent\xc3\xa4laitetta. Sen etuisuutena, keveyden lis\xc3\xa4ksi, oli ett\xc3\xa4 auran takertuessa esteeseen sit\xc3\xa4 voitiin kevent\xc3\xa4\xc3\xa4 yl\xc3\xb6sp\xc3\xa4in siirt\xc3\xa4m\xc3\xa4ll\xc3\xa4. T\xc3\xa4m\xc3\xa4 v\xc3\xa4hensi traktorin ymp\xc3\xa4rikaatumisen riski\xc3\xa4, mik\xc3\xa4li aura tarttuu kiinni esteeseen tai vetovastus kasvaa liaaksi maaper\xc3\xa4n tiiviyden takia.  T\xc3\xa4st\xc3\xa4 kehitettiin edelleen mekaaninen kolmipistenostolaite eli Ferguson System, joka patentoitiin vuonna 1926. Nostolaitteen ensimm\xc3\xa4inen versio oli nykyisiin n\xc3\xa4hden "v\xc3\xa4\xc3\xa4rin p\xc3\xa4in", ts. alhaalla oli yksi mekaaninen ty\xc3\xb6nt\xc3\xb6varsi ja ylh\xc3\xa4\xc3\xa4ll\xc3\xa4 kaksi vetovartta, mutta pian Ferguson k\xc3\xa4\xc3\xa4nsi j\xc3\xa4rjestyksen toisin p\xc3\xa4in. T\xc3\xa4m\xc3\xa4 laite oli maanviljelysty\xc3\xb6ss\xc3\xa4 suorastaan vallankumouksellinen. Sen sijaan ett\xc3\xa4 traktorilla olisi vain vedetty maan muokkaamiseen tarkoitettuja laitteita, niiden ty\xc3\xb6korkeutta voitiin nyt tarpeen ja k\xc3\xa4ytt\xc3\xb6olosuhteiden muutosten mukaan s\xc3\xa4\xc3\xa4dell\xc3\xa4._NEWLINE_Ferguson-Sherman -yhti\xc3\xb6n toiminta loppui vuonna 1928, kun Ford lopetti Fordson-traktorien valmistuksen Yhdysvalloissa. Samana vuonna j\xc3\xa4rjestettiin ensimm\xc3\xa4iset Ulster TT -moottoripy\xc3\xb6r\xc3\xa4kilpailut. Harry Fergusonilla oli n\xc3\xa4iden kilpailujen aikaansaamisessa suuri panos.\n_START_SECTION_\nFerguson Black\n_START_PARAGRAPH_\nHarry Fergusonin saatua kolmipistenostolaitteen kehitysty\xc3\xb6n tuotantovalmiiksi, h\xc3\xa4n tarvitsi kevyen traktorin jossa "Ferguson System" p\xc3\xa4\xc3\xa4sisi oikeuksiinsa. H\xc3\xa4nelle katsoi ett\xc3\xa4 paras tapa edet\xc3\xa4 oli oman traktorimallin suunnittelu ja valmistus. Vain siten samaan laitteeseen pystytt\xc3\xa4isiin yhdist\xc3\xa4m\xc3\xa4\xc3\xa4n ne ominaisuudet, jotka h\xc3\xa4n n\xc3\xa4ki traktorissa tarpeelliseksi. T\xc3\xa4m\xc3\xa4n kehitysty\xc3\xb6n tuloksena syntyi prototyyppi Ferguson "Black" (nimitys tulee traktorin kauttaaltaan mustasta v\xc3\xa4rityksest\xc3\xa4), joka esiteltiin vuonna 1933. Traktorin voimanl\xc3\xa4hteen\xc3\xa4 toimi amerikkalainen nelisylinterinen Hercules-moottori. Vaihteisto, voimansiirto ja ohjauslaitteisto olivat brittil\xc3\xa4isen David Brown and Sons -yhti\xc3\xb6n valmistetta. Ferguson Black oli nykyaikaisen traktorin kanta\xc3\xa4iti, hydraulisine kolmipistenostolaitteineen, vetovastuksen tasaimineen ja automaattisine syvyyss\xc3\xa4\xc3\xa4t\xc3\xb6ineen.\n_START_SECTION_\nFerguson-Brown -traktorit\n_START_PARAGRAPH_\nVuonna 1933 tapahtunutta "Black"-prototyypin esittely\xc3\xa4 seuranneina vuosina Harry Ferguson paneutui hydrauliikkaj\xc3\xa4rjestelm\xc3\xa4n ongelmiin. Vuonna 1935 n\xc3\xa4m\xc3\xa4 oli ratkaistu ja Ferguson Malli A -traktorin sarjatuotanto saatettiin aloittaa. T\xc3\xa4t\xc3\xa4 varten Ferguson solmi yorkshirelaisen konepaja David Brownin kanssa yhteisty\xc3\xb6sopimuksen, jonka perusteella Dawid Brown aloittaisi traktorien valmistamisen Huddersfieldin tehtaallaan ja Harry Ferguson Ltd. huolehtisi niiden myynnist\xc3\xa4. Traktoreiden merkkin\xc3\xa4 oli Ferguson-Brown. Vuonna 1937 traktoreiden myynti ja tuotanto yhdistettiin vastaperustetun Ferguson-Brown Tractors Ltd -yhti\xc3\xb6n alaisuuteen._NEWLINE_Ensimm\xc3\xa4iset 550 kappaletta Ferguson Malli A -traktoria varustettiin Coventry Climax L -moottorilla, joka antoi sille noin 20 hevosvoiman tehon. T\xc3\xa4m\xc3\xa4n j\xc3\xa4lkeen Coventry Climax uudisti ty\xc3\xb6kalunsa ja David Brown Ltd. osti aiemmat, valmistaakseen t\xc3\xa4st\xc3\xa4l\xc3\xa4htien moottorit itse._NEWLINE_Ennen tehtaalta l\xc3\xa4ht\xc3\xb6\xc3\xa4, jokaisen valmistuneen traktorin moottori testattiin, jotta voitiin varmistua moottorin oikeasta ja riitt\xc3\xa4v\xc3\xa4st\xc3\xa4 tehosta ja paljaat metallipinnat tarkistettiin ruosteen varalta, ennen kuin niiden p\xc3\xa4\xc3\xa4lle suihkutettiin "Fergusonin harmaa" maalipinta. Traktorin perusversion myyntihinta, ilman lis\xc3\xa4laitteita oli vuonna 1936 224 puntaa (nykyrahassa n. 13 000 \xc2\xa3), t\xc3\xa4h\xc3\xa4n p\xc3\xa4\xc3\xa4lle kynt\xc3\xb6aura, jonka hinta oli 26 puntaa (nykyrahassa n. 1500 \xc2\xa3). Vertailuna samaan aikaan Fordson maksoi vain 140 puntaa (nykyrahassa n. 8000 \xc2\xa3). T\xc3\xa4m\xc3\xa4 seikka, yhdess\xc3\xa4 talouden matalasuhdanteen kanssa, tarkoitti sit\xc3\xa4 ett\xc3\xa4 myyntilukemat olivat verrattain alhaiset. Vuosien 1936 \xe2\x80\x93 1938 v\xc3\xa4lisen\xc3\xa4 aikana valmistui 1350 yksikk\xc3\xb6\xc3\xa4. Aggressiivisesta myyntitoiminnasta huolimatta koneita meni kaupaksi vain 15 \xe2\x80\x93 20 kappaleen viikkovauhtia ja vuonna 1937 myym\xc3\xa4tt\xc3\xb6mi\xc3\xa4 koneita alkoi kasautua yhti\xc3\xb6n pihalle. Brown-Ferguson yhteisty\xc3\xb6 p\xc3\xa4\xc3\xa4ttyi tammikuussa 1939, kun DB toi markkinoille oman tehokkaan traktorinsa ja Ferguson puolestaan solmi tuotantosopimuksen Henry Fordin kanssa.\n_START_SECTION_\nSopimus Fordin kanssa\n_START_PARAGRAPH_\nLokakuussa 1938 Ferguson esitteli Dearbornissa viimeisimm\xc3\xa4n traktorinsa Henry Fordille ja miehet tekiv\xc3\xa4t kuuluisan "k\xc3\xa4tt\xc3\xa4 p\xc3\xa4\xc3\xa4lle" -sopimuksensa. Fergusonilla oli matkassaan viimeisimm\xc3\xa4t traktoriaan koskevat suunnitelmat ja patentit. N\xc3\xa4iden pohjalta kehitettiin Ford-Ferguson 9N, joka esiteltiin maailmalle kes\xc3\xa4kuun 29. p\xc3\xa4iv\xc3\xa4n\xc3\xa4 vuonna 1939. Vuoden 1938 sopimuksen mukaan Fergusonin traktorin valmistuksen olisi pit\xc3\xa4nyt alkaa my\xc3\xb6s Englannissa, Ford Ltd:n tehtailla Essexin Dagenhamissa. Yhti\xc3\xb6 oli kuitenkin haluton ottamaan Fergusonin konetta tuotantoon Fordsonien rinnalle. Britannian Ford ei siis valmistanut yht\xc3\xa4\xc3\xa4n 9N/2N-mallin traktoria, mutta kyll\xc3\xa4kin toi niit\xc3\xa4 Yhdysvalloista._NEWLINE_Henry Fordin pojanpoika Henry Ford II katkaisi yhteisty\xc3\xb6sopimuksen Fergusonin kanssa 30. p\xc3\xa4iv\xc3\xa4n\xc3\xa4 kes\xc3\xa4kuuta vuonna 1947. Ford jatkoi kuitenkin kolmipistenostolaitteen k\xc3\xa4ytt\xc3\xb6\xc3\xa4 uudessa  8N-traktorimallissaan, mutta ilman "Ferguson System" -nime\xc3\xa4. Koska Fergusonin patentti oli viel\xc3\xa4 voimassa, h\xc3\xa4n haastoi Ford Motor Companyn oikeuteen, suunnittelemansa laitteen luvattomasta valmistuksesta. Oikeus antoi asiasta p\xc3\xa4\xc3\xa4t\xc3\xb6ksens\xc3\xa4 huhtikuussa 1952 ja siin\xc3\xa4 Ford Motor Company velvoitettiin maksamaan Harry Fergusonille 9 miljoonaa dollaria (nykyrahassa 76,8 miljoonaa dollaria), korvauksina patenttirikkomuksista. Oikeudenk\xc3\xa4ynti j\xc3\xa4ttil\xc3\xa4ism\xc3\xa4ist\xc3\xa4 koneistoa vastaan kuitenkin maksoi Fergusonille puolet tuosta summasta sek\xc3\xa4 terveyden menetyksen.\n_START_SECTION_\nHarmaa Fergu\n_START_PARAGRAPH_\nToisen maailmansodan aikana brittil\xc3\xa4inen Standard Motor Company oli rakentanut Coventryn Banner Lanelle lentokoneiden moottoreita valmistaneen tehtaan. Sodan p\xc3\xa4\xc3\xa4tytty\xc3\xa4 t\xc3\xa4m\xc3\xa4 pinta-alaltaan 93 000 m\xc2\xb2 tehdas oli l\xc3\xa4hes tyhj\xc3\xa4k\xc3\xa4ynnill\xc3\xa4 ja Standard Motorin johtaja Sir John Black etsi kuumeisesti uusia toimintoja sen kattojen alle. Harry Fergusonin kiinnostuksen kohteena oli juuri t\xc3\xa4m\xc3\xa4ntyyppinen teollisuuslaitos ja n\xc3\xa4m\xc3\xa4 kaksi solmivat sopimuksen Ferguson-traktoreiden tuotannon aloittamisesta. Kuten aiemminkin, Harry Ferguson vastasi suunnittelusta, kehityksest\xc3\xa4, myynnist\xc3\xa4 ja huolto-organisaation j\xc3\xa4rjest\xc3\xa4misest\xc3\xa4, Standard Motor Companyn toimiessa traktoreiden valmistuksesta vastaavana._NEWLINE_Uuden yhteenliittym\xc3\xa4n ensimm\xc3\xa4isen\xc3\xa4 tuotoksena syntyi Ferguson TE20 (TE = Tractor England), joista ensimm\xc3\xa4inen rullasi ulos Banner Lanen tuotantolinjalta 6. p\xc3\xa4iv\xc3\xa4n\xc3\xa4 hein\xc3\xa4kuuta vuonna 1946. "Pikku Fergu" tai "Harmaa Fergu", joilla nimill\xc3\xa4 traktori meill\xc3\xa4 Suomessa tunnettiin oli merkitt\xc3\xa4v\xc3\xa4 virstanpylv\xc3\xa4s, ei vain Fergusonille vaan ylip\xc3\xa4\xc3\xa4t\xc3\xa4\xc3\xa4n koko maatalousalalle._NEWLINE_Ensimm\xc3\xa4isten versioiden moottorina oli amerikkalainen 1966 cm\xc2\xb3 Continental Z-120, mutta kun Standard Vanguard -henkil\xc3\xb6autoa varten kehitetty 2088 cm\xc2\xb3 moottori tuli markkinoille syyskuussa 1947, t\xc3\xa4m\xc3\xa4 otettiin TE20:ssa k\xc3\xa4ytt\xc3\xb6\xc3\xb6n kes\xc3\xa4kuussa 1948. Banner Lanen tehtailla valmistettiin vuoteen 1953 menness\xc3\xa4 517 651 kappaletta Ferguson TE20 -traktoria. Vuoden 1953 keskivaiheilla Harry Ferguson Ltd yhdistyi kanadalaisen, maatalouskoneita  ja traktoreita valmistaneen Massey Harris Company Ltd:n kanssa ja ne muodostivat Massey-Harris-Ferguson -yhti\xc3\xb6n. Yhti\xc3\xb6 jatkoi traktoreiden valmistamista sek\xc3\xa4 Massey-Harris- ett\xc3\xa4 Ferguson-br\xc3\xa4ndien alla joulukuuhun 1957, jolloin yhti\xc3\xb6n nimeksi muutettiin Massey-Ferguson. Massey-Harris-Ferguson -yhti\xc3\xb6n ensimm\xc3\xa4inen yhteinen tuote oli Ferguson FE35 eli "Kultamaha", joka esiteltiin lokakuussa 1956. Vuoden 1957 lopussa traktorin merkki muuttui Massey-Fergusoniksi ja v\xc3\xa4ri punaiseksi._NEWLINE_Harry Ferguson kuoli barbituraattien yliannostukseen kotonaan Gloucestershiren Stow-on-the-Woldissa vuonna 1960. Selvitt\xc3\xa4m\xc3\xa4tt\xc3\xa4 j\xc3\xa4i, oliko kyse vahingosta vai tarkoituksellisesta teosta.\n_START_SECTION_\nFerguson-traktorit Suomessa\n_START_PARAGRAPH_\nSuomeen Fergusonia alkoi tuoda Korpivaara Oy:n tyt\xc3\xa4ryhti\xc3\xb6 Farming Oy. Suomeen ensimm\xc3\xa4iset harmaat brittitraktorit tuotiin syksyll\xc3\xa4 1948 ja l\xc3\xa4pimurto alkoi v\xc3\xa4litt\xc3\xb6m\xc3\xa4sti. Kysynt\xc3\xa4 ylitti monin kerroin tarjonnan._NEWLINE_Halukkaita ostajia oli niin paljon, ett\xc3\xa4 tuhannet joutuivat odottamaan omaa harmaata ferguaan kauankin. Traktorin saanti oli todellakin kiven alla ja monien maatilojen Ferguson-haaveet jouduttiin romuttamaan. N\xc3\xa4ille tiloille jouduttiin hankkimaan jokin toinen traktori, esimerkiksi Zetor. Zetoreita sai lyhyemm\xc3\xa4ll\xc3\xa4 jonotusajalla ja my\xc3\xb6s "Zetkajengin" m\xc3\xa4\xc3\xa4r\xc3\xa4 kasvoi huimaa vauhtia._NEWLINE_Hetkess\xc3\xa4 Ferguson harppasi maamme toiseksi suurmerkiksi Fordsonin rinnalle. Kun puhutaan harmaista Fergusoneista, tarkoitetaan vain ja nimenomaan TE-20-sarjan traktoreita. Alkuper\xc3\xa4inen v\xc3\xa4ri on nimelt\xc3\xa4\xc3\xa4n laivastonharmaa. Maalipinta ei ole kiilt\xc3\xa4v\xc3\xa4pintainen, vaikka sellaisiakin tapaa joskus entis\xc3\xb6ityin\xc3\xa4 jopa museorekisteriss\xc3\xa4.'